答李師載
作者：李復
朝代：宋

paragraphs: 早歲賢關初闖首，五色長虹出君手。
孤坐傲兀若老羆，滿場輸伏甘居後。
巨榜清曉揭宮牆，名姓喧傳天下口。
天子未見已先知，雲路風生看馳驟。
一官纔得墜驚波，顛頓衝風嗟莫救。
冥冥陰禍鬼發機，羅網恢恢疏不漏。
幽囚束縛落空山，蟬腹龜腸餓荒藪。
黄雛乳鷇飛刺天，病翼傷垂自看醜。
男兒性命絕可憐，萬事填臆難出口。
天高地遠無消息，日月回環歲閏九。
情之所鍾正在我，幾度寄音藏客袖。
辟書抆拭召從軍，寒出綈袍憐范叟。
孤童匹馬渡盟津，白髮青衫亦何有。
相逢握手話契闊，懷昔感今嗟嘆久。
巨幹堅姿老不衰，霜雪蒼松性依舊。
騏驥不合駕鼓車，鏌鋣鬰鬰猶衝斗。
惟君與我同襟期，爲君掃榻開東牖。
相對惆悵懷抱惡，聊且撥置共尊酒。
天地氤氳何事無，白雲須臾變蒼狗。
冥心委順觀我生，任有垂楊生左肘。